b'\n_START_ARTICLE_\n\xc4\x8clove\xc5\xa1kost\n_START_PARAGRAPH_\n\xc4\x8clove\xc5\xa1kost je podspol, ki se ka\xc5\xbee v nasprotju med uporabo zaimkov kdo (tudi nekdo, nih\xc4\x8de, marsikdo, vsakdo \xe2\x80\xa6) in kaj (nekaj, ni\xc4\x8d \xe2\x80\xa6)._NEWLINE_To pomeni, da se prva serija zaimkov lahko nana\xc5\xa1a na \xc4\x8dloveka ali na vse\xc2\xa0\xc2\xbb\xc4\x8dlovekoliko\xc2\xab:_NEWLINE_\xe2\x80\xa2 Kdo pride? Pride Ana, profesorica, \xc5\xa1krat, sne\xc5\xbeak \xe2\x80\xa6_NEWLINE_Druga skupina pa je vezana na vse slovni\xc4\x8dno ne\xc5\xbeivo:_NEWLINE_\xe2\x80\xa2 Kaj le\xc5\xbei tam? Tam le\xc5\xbei \xc5\xa0empeter, pes, ravnilo, Julijske Alpe, d\xc5\xbeungla \xe2\x80\xa6_NEWLINE_Opomba: Ko opredeljujemo lastnosti, zna\xc4\x8dilnosti, poklice, \xe2\x80\xa6 \xc5\xbeivih in to po\xc4\x8dnemo s pomo\xc4\x8djo povedkovega dolo\xc4\x8dila, ki je samostalnik, se to povedkovo dolo\xc4\x8dilo obna\xc5\xa1a kot ne\xc5\xbeivo (\xc4\x8deprav je tisti, na katerega se nana\xc5\xa1a, \xc5\xbeiv):_NEWLINE_\xe2\x80\xa2 Kaj je Zofka? Zofka je \xc5\xa1ivilja._NEWLINE_\xe2\x80\xa2 Kaj je Miran? Miran je urednik.'